# Inés del alma mía

Inés del alma mía és una sèrie de televisió de drama històric del 2020 produïda per RTVE, Boomerang TV i Chilevisión basada en la novel·la històrica homònima d'Isabel Allende. El rodatge de la sèrie va començar el 2 de setembre de 2019, i va finalitzar el desembre de 2019. Es van confirmar un total de vuit capítols de la sèrie, estrenada el 31 de juliol de 2020 a Prime Video, únicament a Espanya. Els episodis es van emetre setmanalment a La 1 del 7 d'octubre al 25 de novembre de 2020.

## Repartiment

* Elena Rivera Villajos - Inés Suárez
* Eduardo Noriega - Pedro de Valdivia
* Benjamín Vicuña - Rodrigo de Quiroga
* Carlos Bardem - Diego de Almagro
* Enrique Arce - Sancho de la Hoz
* Francesc Orella - Francisco Pizarro
* Carlos Serrano - Juan de Málaga
* Daniela Ramírez - Marina Ortiz de Gaete
* Federico Aguado - Hernando Pizarro
* Ismael Martínez - Francisco de Aguirre
* Andrea Trepat - María Asunción Suárez, germana d'Inés
* Antonia Giesen - Cecilia, princesa inca
* Pedro Fontaine - Juan Gómez
* Rafael de la Reguera - Monroy
* Nicolás Zárate - Alderete
* Gastón Salgado - Michimalonco
* Elvis Fuentes - Marmolejo
* Patricia Cuyul - Catalina, donzella d'Inés a Sud-amèrica
* Francisco Ossa - Don Benito

## Argument

Narra els principals fets de la vida d'Inés Suárez, la primera dona espanyola que va arribar a territori xilè i va formar part de la conquesta d'aquest país. Aquests fets estan destinats a ser llegits per la seva filla adoptiva Isabel.
Inés Suárez (Plasencia 1507 - Santiago de Nueva Extremadura 1580) va viure fins als 19 anys amb el seu avi i la seva germana Asunción a la seva ciutat de naixement, però, després de conèixer Juan de Málaga, va decidir anar-se’n de Plasencia amb ell i fugir de la vida a la que estava destinada.
Comença amb la seva vida a Plasencia, principalment de la seva vida matrimonial i extra matrimonial amb Juan de Málaga a més del seu dur viatge a Amèrica, impulsada no sols pel fet de trobar al seu marit perdut, sinó també per trobar l'anhelada llibertat.
Quan van arribar a Màlaga, Inés i Juan es van casar i uns anys més tard, Juan va decidir fer una expedició al Nou Món, demanant-li a Inés que l'esperés fins que ell li enviés notícies des de l'altra banda de l'Atlàntic.
Quan les cartes de Juan van deixar d'arribar, la seva dona va decidir anar a buscar-lo a Nou Món però, per poder marxar necessitava el permís del rei i en aquella època no estava ben vist que les dones viatgessin sense companyia d'un home.
L'any 1537, Inés va pujar a un vaixell que l'emportaria a la costa del Carib on va rebre una carta del seu marit. A la carta, Juan li comunicava que estava al Perú i va decidir anar a buscar-lo. Allà, va trobar Pedro de Valdivia i els seus homes, que feien el recompte dels soldats caiguts a la batalla de “Las Salinas” (1538). Gràcies a ell, Inés va descobrir que el seu marit havia mort en batalla.
Continua amb la seva vida a Cuzco, la decadència de l'imperi Inca sota Francisco Pizarro i els problemes polítics que s'hi van viure. També, com es va formant l'obsessió de Pedro de Valdivia per conquistar Xile, impulsat pel que li contava el vell Diego de Almagro.
A l'arribar a la ciutat de Cuzco, Inés va rebre diners i un petit terreny per ser la vídua de Juan de Málaga (que va morir per culpa dels Pizarro en la lluita contra els Almagro) i va decidir guanyar-se la vida de manera honrada, primerament venent les empanades que ella mateixa cuinava i, més tard, cosint les robes i curant els ferits i va fundar un petit hospital de campanya per poder fer-ho.
Després narra la dura conquesta de Xile, on comença la seva vida de parella amb Pedro de Valdivia i com va fundar la capital del país al costat d'ell. També narra l'època més soferta i pobra dels primers anys de Santiago i el seu posterior matrimoni amb Rodrigo de Quiroga, quan Pedro de Valdivia torna d'una expedició al Perú a la recerca de més soldats i colons.
El 1540, Francisco Pizarro va permetre a Pedro de Valdivia iniciar la seva expedició per conquerir Xile. Inés va formar part de l'exèrcit de Valdivia amb qui mantenia una relació sentimental, encara que ell estava casat, i va lluitar com un soldat més. Amb aquest fet, Inés vol defensar els drets de les dones i fer visibles les diferències que hi havia entre gèneres.
Durant l'expedició, i en arribar a Santiago de Nueva Extremadura al 1541, Valdivia demanava consell a Inés. Una vegada van arribar a la ciutat, es van haver d'enfrontar en batalla amb Michimalonco, un cacic indígena que estava atacant la ciutat, aprofitant que el governador no hi era.
Després que Pedro de Valdivia fos condemnat a judici a Lima per haver estat adúlter amb Inés, ella va ser entregada en matrimoni a Rodrigo de Quiroga, un militar que acompanyava a Valdivia durant la conquesta.
En casar-se amb Rodrigo de Quiroga, Inés va decidir refugiar-se en la religió i dedicar-se a la caritat.
Durant el 1541, aprofitant que Valdivia no hi era, aproximadament dos mil guerrers nadius governats per Michimalongo van atacar els espanyols amb l'objectiu d'expulsar els invasors i deixar en llibertat a set cabdills que estaven presoners. Inés, en veure que l'exèrcit nadiu era superior al dels espanyols i que la ciutat estava en perill, va decidir matar aquests cabdills. En veure això, els atacants es van rendir i Inés va dirigir el contraatac espanyol amb la finalitat d'expulsar els nadius.
Finalment descriu els inicis de la Guerra d'Arauco entre espanyols i maputxes sota les ordres de Lautaro i Caupolicán.
Inés va morir a l'any 1580, amb el títol de governadora de Xile (que va aconseguir gràcies al seu marit, Rodrigo de Quiroga) i conqueridora d'aquest mateix territori.

## Episodis

| Núm. | Títol | Direcció | Guió | Data d'emissió original |
| 1 | "Un nuevo mundo" | Alejandro Bazzano | Paco Mateo | 31 de juliol de 2020 (2020-07-31) |
| 2 | "La conquista de un sueño" | Alejandro Bazzano | Paco Mateo | 31 de juliol de 2020 (2020-07-31) |
| 3 | "La muerte, menos temida, da más vida" | Nicolás Acuña | Paco Mateo | 31 de juliol de 2020 (2020-07-31) |
| 4 | "La tierra prometida" | Nicolás Acuña | Paco Mateo | 31 de juliol de 2020 (2020-07-31) |
| 5 | "Sangre y fuego" | Alejandro Bazzano | Paco Mateo | 31 de juliol de 2020 (2020-07-31) |
| 6 | "Hambre de gloria" | Nicolás Acuña | Paco Mateo | 31 de juliol de 2020 (2020-07-31) |
| 7 | "Semillas de traición" | Alejandro Bazzano | Paco Mateo | 31 de juliol de 2020 (2020-07-31) |
| 8 | "Hasta el fin del mundo" | Nicolás Acuña | Paco Mateo | 31 de juliol de 2020 (2020-07-31) |

## Referències

* ↑ «'Inés del alma mía', la serie de Elena Rivera y Eduardo Noriega, arranca sus grabaciones» (en castellà). [Consulta: 1r gener 2020].
* 1 2 3 4 5 6 7 8 9 10 «Finaliza el rodaje de Inés del alma mía» (en castellà). [Consulta: 1r gener 2020].
* ↑ «Inés del alma mía tiene fecha de estreno en Amazon» (en castellà). [Consulta: 18 juliol 2020].
* ↑ «La 1 estrena 'Inés del alma mía'» (en castellà), 05-10-2020. [Consulta: 30 novembre 2020].
* ↑ «'Hasta el fin del mundo', el último episodio de 'Inés del alma mía'» (en castellà), 25-11-2020. [Consulta: 30 novembre 2020].
* ↑ «Elena Rivera, Eduardo Noriega y Benjamín Vicuña protagonizarán 'Inés del alma mía' en RTVE y Chilevisión» (en castellà), 30-07-2019. [Consulta: 7 agost 2020].

## Enllaços externs

* https://todotvnews.com/finaliza-el-rodaje-de-ines-del-alma-mia/ (consultada el 18 de gener de 2021)
* Tràiler de la sèrie a YouTube